**บทที่ 1**

**การจัดการธุรกิจระหว่างประเทศ**

การจัดการ (Management) : เป็นรูปแบบของกระบวนการทำงานหรือเป็นเรื่องที่เกี่ยวกับกลุ่มคนจำนวนมากอันจะนำไปสู่เป้าหมาย และ ความมีประสิทธิภาพของงานนั้น

ธุรกิจระหว่างประเทศ เป็นกิจกรรมที่มีการซื้อขายแลกเปลี่ยนสินค้าและบริการระหว่างประเทศ อาจเปลี่ยนเป็นสิ่งของต่อสิ่งของโดยตรงหรือใช้เงินตราต่างประเทศเป็นที่ยอมรับ เป็นสื่อกลางในการแลกเปลี่ยนสินค้าและบริการ จำทำให้มีการเคลื่อนย้ายเงินทุนและวิทยากรเทคโนโลยีต่างๆ ระหว่างประเทศ ในปัจจุบันการดำเนินธุรกิจระหว่างประเทศดำรงอยุ่ท่ามกลางกระแสโลกาภิวัฒน์ความซับซ้อนในการตัดสินใจข้ามพรมแดนภายใต้สภาพแวดล้อมของประเทศที่มีความแตกต่างจากประเทศแม่ประเทศต่างๆ ล้วนให้ความสำคัญกับการดำเนินนโยบายต่างๆประเทศ

การจัดการธุรกิจระหว่างประเทศ (International Business Management) หมายถึง เป็นกระบวนการและการดำเนินงานขององค์กรธุรกิจซึ่งประกอบธุรกิจข้ามพรมแดน โดยพยายามใช้ประโยชน์จากทรัพยากรองค์กร เพื่อให้บรรลุถึงเป้าหมายขององค์กรที่วางไว้ ภายใต้สภาพแวดล้อมทางธุรกิจที่แตกต่างออกไปตามแต่ละสภาพแวดล้อมของแต่ละประเทศ กิจกรรมหรือการดำเนินธุรกรรมใดๆ ก็ตามในภาคเอกชนและภาครัฐบาล ซึ่งเกี่ยวข้องกับการดำเนินการในประเทศต่างๆ ตั้งแต่สองประเทศขึ้นไป ถ้าประเทศใดประเทศหนึ่งมีการดำเนินธุรกิจและแลกเปลี่ยนสินค้าหรือบริการเฉพาะภายในประเทศของตนเอง เราไม่สามารถเรียกการดำเนินธุรกิจประเภทนี้ว่า การจัดการธุรกิจระหว่างประเทศได้

**ความหมายของธุรกิจระหว่างประเทศ**

ธุรกิจระหว่างประเทศ (International Business) หมายถึง ธุรกิจต่าง ๆ ในภาคเอกชนและภาครัฐบาล ซึ่งเกี่ยวข้องกับการดำเนินการในประเทศต่าง ๆ ตั้งแต่ 2 ประเทศขึ้นไป โดยมีวัตถุประสงค์เพื่อมุ่งหวังกำไร และไม่มุ่งหวังกำไรจากการดำเนินการ

จะเห็นได้ว่า “ธุรกิจระหว่างประเทศ” ในปัจจุบันมีอยู่มากมายทั่วโลก และมีแนวโน้มที่จะเพิ่มขึ้น แต่ในวิชา “การจัดการธุรกิจระหว่างประเทศ” จะเน้นเฉพาะองค์การที่ทำธุรกิจระหว่างประเทศ เพื่อมุ่งหวังกำไรจากการประกอบการ

**รูปแบบของธุรกิจระหว่างประเทศ**

หลักจำแนกธุรกิจระหว่างประเทศได้ 3 ประเภทใหญ่ ๆ คือ

1. การส่งออกและนำเข้าสินค้า (Exports and Imports) เป็นกิจกรรมทางธุรกิจที่เกี่ยวกับ การซื้อขาย สินค้าและบริการระหว่างประเทศ จากประเทศหนึ่งข้ามพรมแดนไปยังอีกประเทศหนึ่ง
 ในการดำเนินกิจกรรมการค้าระหว่างประเทศจึงมีขั้นตอนการดำเนินการเริ่มตั้งแต่ การผลิต การบรรจุหีบห่อเพื่อการขนส่ง การทำสัญญาการค้าระหว่างประเทศ การดำเนินการในการส่งออก การเลือกวิธีการขนส่ง (ทางเรือ ทางอากาศ ทางพื้นดิน หรือการขนส่งร่วมหลายวิธี) การประกันภัยสินค้า การชำระเงินข้ามประเทศ และการดำเนินการด้านพิธีการศุลกากรในการนำเข้าสินค้าไปยังอีกประเทศหนึ่ง แม้ธุรกิจระหว่างประเทศจะพัฒนารูปแบบให้ก้าวไกลกว่าการเป็นเพียงธุรกิจส่งออกและนำเข้าสิ้นค้าแล้วก็ตาม เช่น ตัดสินใจไปลงทุนโรงงานผลิตสินค้าในประเทศของลูกค้า หรือซื้อลิขสิทธิ์การผลิตสินค้าที่เคยนำเข้ามาทำการผลิตองภายในประเทศ ก็ยังไม่ละทิ้งหรือล้มเลิกการส่งออกและนำเข้าไปเสียทั้งหมด แต่จะพยายามคงไว้ด้วยการขยายตลาดใหม่ หรือเพิ่มชนิดของธุรกิจที่ดำเนินการให้หลากหลายยิ่งขึ้น

2. การลงทุน (Investment) คือการที่ธุรกิจเข้ามาถือครองกรรมสิทธิ์ในสินทรัพย์ของอีกประเทศหนึ่งเพื่อมุ่งหวังกำไร เป็นผลตอบแทน ซึ่งแบ่งเป็น 2 ชนิด คือ

2.1 การลงทุนโดยตรง (Direct Investment) ผู้ลงทุนสามารถควบคุมธุรกิจในต่างประเทศที่ตนเป็นเจ้าของ หรือเรียกว่า Foreign Direct Investment หรือ FDI โดยเป็นผู้ถือหุ้นรายใหญ่ แต่อาจจะไม่ถึง 50 % ก็ได้มีธุรกิจมากกว่า 2 บริษัทร่วมลงทุนกันเรียกว่า Joint Venture ถ้าเป็นธุรกิจเอกชนลงทุนร่วมกับรัฐบาล เรียกว่า Mixed Venture การลงทุนโดยตรงเป็นการดำเนินธุรกิจระหว่างประเทศที่มีข้อผูกมัดมากที่สุด เพราะเป็นการลงทุนด้วย เงินตรา บุคลากร และเทคโนโลยี

2.2 การลงทุนโดยหลักทรัพย์ (Portfolio Investment) ผู้ลงทุนไม่เข้าไปควบคุมการดำเนินงานของธุรกิจในต่างประเทศที่ลงทุน และจะทำการซื้อขายหลักทรัพย์ เช่น หุ้น ตั๋วแลกเงิน พันธบัตร โดยผู้ลงทุนจะได้กำไรจากการซื้อขายหลักทรัพย์ในระยะสั้นเป็นผลตอบแทน

3. พันธมิตรทางกลยุทธ์ (Strategic Alliance) เป็นข้อตกลงระหว่างบริษัทซึ่งมีกลยุทธ์การดำเนินงานที่สอดคล้องกัน หรือเกี่ยวข้องกันในฐานะของผู้ขาย ลูกค้า คู่แข่ง พันธมิตรทางกลยุทธ์อาจอยู่ในรูปแบบของการร่วมค้า การใช้ลิขสิทธิ์ สัญญาทางการจัดการการเข้าถือหุ้นในอีกบริษัทหนึ่งซึ่งกันและกัน หรือมีข้อตกลงสัญญาระหว่างกันในระยะยาว

 4. ธุรกิจข้ามชาติ (Multinational Enterprise) เป็นธุรกิจที่มีการดำเนินงานในประเทศต่างๆ ทั่วโลกธุรกิจข้ามชาติแบ่งออกเป็นประเภทตามแนวทางการดำเนินงานได้ดังต่อไปนี้

 4.1 บริษัทต่างประเทศ (International Company) เป็นธุรกิจข้ามชาติที่ดำเนินการตามแนวทางของบริษัทในประเทศแม่ทุกประการ ยึดมั่นอย่างแน่นแฟ้นกับความสำเร็จของบริษัมแม่โดยยึดถือเป็นแนวปฏิบัติของทุกบริษัทสาขาบางครั้ง บริษัทแม่ขยายตัวเปิดเป็นบริษัทต่างประเทศในชาติอื่นเพียงเพื่อระบายสินค้าที่มีมากเกินความต้องการในตลาดแม่เท่านั้น

 4.2 บริษัทข้ามชาติ (Multinational Company) เป็นธุรกิจข้ามชาติที่ดำเนินการตามลักษณะเฉพาะของตลาดในแต่ละประเทศ (Polycentric Orientation) จึงดัดแปลงผลิตภัณฑ์และแนวการดำเนินงานต่างๆให้สอดคล้องเหมาะสมกับแต่ละตลาดด้วยการวิธีการปรับให้เข้าตลาดท้องถิ่น (Localized/ Adaptation Approach)

 ธุรกิจข้ามชาติ Hodgetts and Rugman (1995) กล่าวว่าที่ดำเนินการปรับตัวให้เข้ากับตลาดท้องถิ่นต้องศึกษาสภาพแวดล้อมของแต่ละตลาดอย่างรอบคอบ เรียนรู้ลูกค้าตามความต้องการและพฤติกรรมการบริโภคอย่างถี่ถ้วน แล้วจึงลงมือปรับเปลี่ยนทุกสิ่งทุกอย่างตามแนวทางของแต่ละตลาด

**วิวัฒนาการของรูปแบบการดำเนินธุรกิจในตลาดระหว่างประเทศ**

 1. ระยะที่ธุรกิจดำเนินการในตลาดภายในประเทศ (Domestic Marketing) ธุรกิจภายในประเทศจะใช้ข้อมูลจากตลาดภายในประเทศเท่านั้นในการตัดสินใจทางธุรกิจและการวางกลยุทธ์ทางการตลาดและคู่แข่งก็เป็นธุรกิจที่อยู่ในตลาดท้องถิ่นเดียวกันเท่านั้น ซึ่งอาจจะเป็นธุรกิจท้องถิ่น หรือธุรกิจระหว่างประเทศที่เข้ามาในตลาดท้องถิ่น

2. ระยะที่ธุรกิจดำเนินการส่งออกไปยังตลาดระหว่างประเทศ (Export Marketing) จะเกิดขึ้นหลังจากได้ดำเนินธุรกิจภายในประเทศไปได้ระยะหนึ่งแล้ว เห็นว่าในตลาดต่างประเทศ มีผู้บริโภคที่มีความต้องการสินค้าประเภทเดียวกัน

 3. ระยะการพัฒนาสู่ตลาดระหว่างประเทศ (International Marketing) เป็นขั้นตอนภายหลังจากที่ธุรกิจได้ดำเนินการในตลาดระหว่างประเทศมาระยะหนึ่งแล้วอาจเกิดปัญหาซึ่งจะต้องมีการปรับเปลี่ยน กลยุทธ์และวิธีการทางการตลาดเพื่อหาทางแก้ไขและแนวทางหลีกเลี่ยงปัญหา

4. ระยะการพัฒนาสู่ตลาดนานาชาติ (Multinational Marketing) เป็นขั้นตอนภายหลังจากที่ธุรกิจได้ดำเนินการในตลาดระหว่างประเทศมาระยะหนึ่งแล้วธุรกิจได้เรียนรู้และเข้าใจถึงความคล้ายคลึงหรือความแตกต่างของตลาดระหว่างประเทศแต่ละแห่ง ก็สามารถสร้างประโยชน์จากความเหมือนหรือความแตกต่างได้

5.ระยะการพัฒนาสู่ตลาดระดับโลก (Global Marketing) เป็นกระบวนการเข้าสู่ตลาดต่างประเทศ เป็นลำดับสุดท้ายธุรกิจที่เข้าสู่ตลาดระดับโลก แสดงว่า มีสาขาธุรกิจกระจายอยู่ในส่วนต่าง ๆทั่วโลก เช่น Apple, Coca Cola เป็นต้น

**แรงผลักดันและผลกระทบของกระแสโลกาภิวัตน์ที่มีต่อการดำเนินธุรกิจระหว่างประเทศ** การค้ายุค Globalization ได้ส่งผลให้ระบบเศรษฐกิจของประเทศต่าง ๆ มีความเกี่ยวพันกับระบบเศรษฐกิจโลกมากขึ้นก่อให้เกิดการค้ารูปแบบใหม่ ๆ สินค้าและบริการมีความหลากหลายมากขึ้น ประกอบกับการพัฒนาเศรษฐกิจและสังคมของประเทศจำเป็นต้องใช้เงินตราต่างประเทศเพื่อนำไปซื้อสินค้าประเภททุนและเครื่องจักรต่าง ๆ เข้าประเทศเพื่อนำมาใช้ในการผลิตสินค้าความจำเป็นในการซื้อสินค้าบางชนิดที่ไม่สามารถผลิตได้ในประเทศเข้ามา เพื่อการผลิตที่ส่งผลให้เกิดการจ้างงานภายในประเทศ สร้างอำนาจซื้อให้กับประชาชน และพัฒนาความเป็นอยู่ของคนในประเทศให้สูงขึ้นทั้ง

 - ทางด้านการศึกษา และ

 - มาตรฐานการครองชีพที่ดี

ดังนั้นธุรกิจระหว่างประเทศจึงมีบทบาทสำคัญในการพัฒนาเศรษฐกิจและสังคมของประเทศด้วยเหตุผลดังกล่าวทำให้ประเทศต้องเกี่ยวข้องกับธุรกิจจากต่างประเทศมากขึ้น ทั้งด้านการค้าและการลงทุนระหว่างประเทศ ส่งผลให้ธุรกิจต้องมีการปรับตัวตามสภาพการณ์ทางการค้าที่เปลี่ยนแปลงอยู่ตลอดเวลา

 จะเห็นได้ว่ากระแสโลกาภิวัฒน์คือพลังที่ขับเคลื่อนกระแสความเป็นไปของทุกประเทศในโลกให้ดำเนินรุดไปข้างหน้าอย่างรวดเร็ว ซึ่งมีแรงผลักดันและผลกระทบของกระแสโลกาภิวัตน์ดังนี้

1. แรงผลักดันจากองค์การการค้าโลกและวิสัยทัศน์ของรัฐบาลที่จะเปิดเสรีการค้า เพื่อรองรับกระแสความเจริญก้าวหน้าทางเทคโนโลยีเข้ามาพัฒนาเศรษฐกิจของชาติ และหวังว่าประเทศคู่ค้าจะต้อนรับสินค้าของตนเพื่อเป็นการตอบแทน

2. ธุรกิจจะต้องการเพิ่ม ยอดขายเพื่อสร้างความมั่นคงให้กิจการ เนื่องจากพบว่าตลาดภายในประเทศเริ่มอิ่มตัว ยอดขายเป็นฤดูกาลไม่สม่ำเสมอและต้องการกระตุ้นให้ผู้บริโภคภายในประเทศอื่นเกิดความต้องการทางเลือกที่จะได้ใช้สินค้าที่คุณภาพดีขึ้น

3. อำนาจของการติดต่อสื่อสารไร้พรมแดนช่วยประสานงานค้าขายและส่งข่าวสารแก่ลูกค้าต่างแดนได้อย่างดี

4. ความก้าวหน้าของการขนส่งที่สะดวกรวดเร็ว ปลอดภัยด้วยยานพาหนะและวิธีการขนส่งที่ทัน สมัยมีประสิทธิภาพ

5. การเฉลี่ยต้นทุนวิจัยและพัฒนาผลิตภัณฑ์และค่าใช้จ่ายของวิทยาการที่ล้าหน้าด้วยจำนวนการผลิตที่เพิ่มขึ้น จนเกิดอุปสงค์ในประเทศแล้วส่งส่วนเกินไปจำหน่ายที่อื่นเพื่อระบายสินค้า

6. ความต้องการแรงงานที่มีประสิทธิผลด้านต้นทุนและมีประสิทธิภาพด้านฝีมือแรงงานจากประเทศกำลังพัฒนา เพื่อลดต้นทุนการผลิต

**สาเหตุของความเจริญเติบโตอย่างไม่มีขีดจำกัดของธุรกิจระหว่างประเทศ**

1. การเจรจาการค้าระหว่างประเทศและการทำสนธิสัญญาการค้าระหว่างประเทศ

2. การสร้างสรรค์ความปรารถนาในสินค้าและบริการที่เหนือกว่าความต้องการพื้นฐานของมนุษย์

3. การแพร่กระจายของเทคโนโลยีอย่างไรพรมแดน

4. การขนส่งที่สะดวกรวดเร็ว

5. การวิจัยและพัฒนาผลิตภัณฑ์

6. การพัฒนาของเครื่องมือรองรับธุรกรรมต่าง ๆ ในการดำเนินธุรกิจระหว่างประเทศ

**แรงจูงใจในการดำเนินธุรกิจระหว่างประเทศ**

1. ตลาดในประเทศอิ่มตัว

          ตลาดภายในประเทศอิ่มตัวเกิดจากสินค้าอยู่ในช่วงที่หมดความนิยม หรือเป็นสินค้าที่ ตลาดไม่ต้องการสินค้าชนิดนั้นอีกต่อไป ช่วงตลาดอิ่มตัวธุรกิจจะไม่สามารถขยายการจำหน่ายสินค้าและบริการในตลาดภายในประเทศได้ ตลาดที่อิ่มตัวนั้นจะเป็นตลาดที่ไม่มีอนาคตสำหรับสินค้าและบริการนั้นอีกต่อไป สาเหตุของตลาดอิ่มตัวเกิดจากหลายสาเหตุ เช่น สินค้าล้าสมัย ผู้บริโภคไม่ต้องการสินค้า มีสินค้าประเภทใหม่เข้ามาทดแทน สินค้าล้นตลาด เป็นต้น ซึ่งตลาดภายในประเทศอิ่มตัวเป็นสาเหตุและแรงจูงใจให้ธุรกิจจำเป็นต้องมองตลาดระหว่างประเทศ

2. สภาพการแข่งขัน

          สภาพการแข่งขันเป็นสาเหตุที่ทำให้ธุรกิจจำเป็นต้องก้าวไปสู่ตลาดระหว่างประเทศนั้นมีสาเหตุหลักอยู่ 2 ประการ

ประการที่ 1 ตลาดระหว่างประเทศอาจจะมีสภาพการแข่งขันที่มีความรุนแรงน้อยกว่าตลาดภายในประเทศ

ประการที่ 2  เป็นสาเหตุจากคู่แข่ง คู่แข่งจากตลาดต่างประเทศเข้ามาแย่งตลาดภายในประเทศจึงทำให้ธุรกิจภายในประเทศจำเป็นต้องตอบโต้ด้วยการไปแย่งส่วนแบ่งทางการตลาดของคู่แข่งในตลาดต่างประเทศ และสาเหตุจากการแข่งขันอีกประการหนึ่งก็อาจจะเนื่องจากคู่แข่ง ก็คือ คู่แข่งเดิมที่แข่งขันกันอยู่ในตลาดภายในประเทศหันไปดำเนินการในตลาดระหว่างประเทศ จึงเป็นสาเหตุที่ทำให้ธุรกิจต้องดำเนินรอยตามคู่แข่งขันเพื่อไปแย่งส่วนแบ่งทางการตลาดในระหว่างประเทศ

3. ธุรกิจมีกำลังการผลิตที่มากเกินความจำเป็น

ธุรกิจในภาคการผลิตนั้น โดยทั่วไปธุรกิจต้องดำเนินการผลิตให้ถึงจุดที่ประหยัดที่สุด  เรียกว่า จุดกำลังการผลิตดุลยภาพ (Optimal Capacity) ซึ่งในบางครั้งจุดกำลังการผลิตดุลยภาพนั้น ส่งผลให้ธุรกิจต้องผลิตสินค้าในปริมาณที่เกินกว่าต้องการของตลาดภายในประเทศ นอกจากนี้สำหรับสินค้าเกษตรซึ่งเป็นสินค้าที่ไม่สามารถควบคุมปริมาณการผลิตได้ บางปีถ้าผลผลิตมากเกินความต้องการภายในประเทศ การส่งออกไปสู่ตลาดระหว่างประเทศอาจจะเป็นทางออกสำหรับปริมาณสินค้าที่มากเกินความต้องการของตลาดภายในประเทศ

4. ธุรกิจสามารถสร้างประโยชน์ในด้านสินค้า ด้านทักษะและด้านเทคโนโลยีได้มากกว่าคู่แข่งในตลาดระหว่างประเทศ

ในกรณีที่ธุรกิจมีความสามารถในการผลิตสินค้าได้ดีกว่าธุรกิจรายอื่นๆ ที่ครองตลาดระหว่างประเทศอยู่ ธุรกิจมีทักษะที่ดีกว่าในการผลิตสินค้า มีความสามารถในการให้บริการที่ดีกว่าคู่แข่งตลาดระหว่างประเทศมีเทคโนโลยีในการผลิตที่สูงกว่าหรือธุรกิจสามารถผลิตสินค้าที่มีเทคโนโลยีสูงกว่าสินค้าชนิดเดียวกันที่จำหน่ายอยู่ในตลาดระหว่างประเทศ ปัจจัยเหล่านี้ คือ เหตุจูงใจให้ธุรกิจไปดำเนินธุรกิจในตลาดระหว่างประเทศ

5. ความแตกต่างของวงจรชีวิตผลิตภัณฑ์

วงจรชีวิตผลิตภัณฑ์ของสินค้าแต่ละชนิดจะมีความแตกต่างกันในตลาดระหว่างประเทศแต่ละแห่ง ซึ่งความแตกต่างของวงจรชีวิตผลิตภัณฑ์ทำให้เกิดความแตกต่างทางด้านโอกาสทางการตลาดในตลาดระหว่างประเทศ เช่น ธุรกิจสามารถนำสินค้าจากตลาดภายในประเทศที่วงจรชีวิตผลิตภัณฑ์สิ้นสุดแล้วไปจำหน่ายยังตลาดที่มีวงจรชีวิตผลิตภัณฑ์ยาวนานกว่า ซึ่งจะทำให้ธุรกิจไม่ต้องเปลี่ยนแปลงสายการผลิตและสามารถยืดเวลาการวิจัยพัฒนาสินค้าใหม่ นอกจากนี้ในตลาดระหว่างประเทศที่มีวงจรชีวิตผลิตภัณฑ์แตกต่างกันจนทำให้ธุรกิจสามารถนำสินค้าที่ทันสมัยจากตลาดระหว่างประเทศเข้ามาจำหน่ายในตลาดภายในประเทศ

6. ความหลากหลายของสภาพแวดล้อมทางกายภาพ

         เนื่องจากข้อจำกัดทางสภาวะแวดล้อมทางกายภาพ ทำให้ไม่มีธุรกิจใดในโลกที่สามารถผลิตสินค้าเพื่อตอบสนองความต้องการของตลาดได้ทุกอย่าง ความแตกต่างและหลากหลายทางกายภาพทำให้ธุรกิจที่อยู่ในส่วนต่างๆ ของโลกมีข้อจำกัดในการผลิตสินค้า จากข้อจำกัดดังกล่าวส่งผลให้ธุรกิจต้องพยายามที่จะพัฒนาสินค้าที่ตนเองสามารถผลิตได้ให้ดีที่สุด และสร้างความได้เปรียบจากสภาพแวดล้อมที่สนับสนุน เช่น บริษัทไวน์ประเทศฝรั่งเศสอาศัยความได้เปรียบจากสภาพแวดล้อมที่เหมาะสมในการปลูกองุ่น ปริมาณองุ่นที่สามารถผลิตได้ภายในประเทศ องค์ความรู้ในการทำไวน์ที่สั่งสมมาอย่างยาวนานมาพัฒนาผลิตภัณฑ์ไวน์จนกลายเป็นจุดแข็งและมีชื่อเสียงในตลาดระหว่างประเทศ

7. เหตุผลทางด้านธุรกิจ

          การตัดสินใจไปดำเนินธุรกิจในตลาดระหว่างประเทศบางครั้งเกิดขึ้นจากเหตุผลทางด้านธุรกิจ เช่นธุรกิจต้องการเรียนรู้ในตลาดระหว่างประเทศหรือธุรกิจต้องการใช้ตลาดระหว่างประเทศในการสร้างภาพลักษณ์ให้กับธุรกิจและสินค้า เป็นต้น

8. เหตุผลทางด้านการเงิน

เหตุผลทางด้านการเงิน เป็นสาเหตุหนึ่งที่ทำให้ธุรกิจภายในประเทศก้าวสู่ตลาดต่างประเทศ เนื่องจากธุรกิจต้องการที่จะหารายได้จากตลาดต่างประเทศหรือในตลาดระหว่างประเทศมีแหล่งเงินทุนที่จูงใจมากกว่า

**ประโยชน์ในการขยายตัวของธุรกิจระหว่างประเทศ**

1. ก่อให้เกิดการใช้ทรัพยากรการผลิตของประเทศอย่างมีประสิทธิภาพ

2. ทำให้ประชาชนมีมาตรฐานการครองชีพที่ดีขึ้น

3. นำรายได้เข้าสู่ประเทศ ในกรณีประกอบธุรกิจส่งออก

4. ทำให้อำนาจการซื้อเพิ่มขึ้น

5. ประชาชนสามารถบริโภคสินค้าที่มีคุณภาพ

6. เกิดการเรียนรู้วิทยาการที่ทันสมัย

**ความสำคัญของธุรกิจระหว่างประเทศ**

1) ทำให้ธุรกิจสามารถขยายตลาดออกไปได้อย่างกว้างขวาง เนื่องจากการขายสินค้าในประเทศจะถูกจำกัดด้วยลูกค้าและยอดขายหรือลูกค้า และเมื่อสินค้าล้าสมัยหรือถูกทดแทนโดยสินค้าใหม่ยอดขายของสินค้าเดิมก็จะตกลง แต่เมื่อมีการขยายตลาดไปต่างประเทศจะทำให้มีตลาดกว้างขวางขึ้น มีการผลิตจำนวนมาก สินค้าที่ล้าสมัยของประเทศหนึ่งอาจจะเป็นสินค้าใหม่ของอีกประเทศหนึ่ง จึงทำให้ยอดขายของธุรกิจยังคงสภาพเดิมอยู่ได้หรือสูงขึ้นได้

2) เป็นการสร้างภาพลักษณ์ของตราสินค้า ภาพลักษณ์ของตราสินค้าเปรียบเสมือนสินทรัพย์ที่มีค่าทางธุรกิจเพราะถ้าภาพลักษณ์ของตราสินค้าดีธุรกิจก็สามารถขายลิขสิทธิ์ ในการผลิตสินค้านั้น ๆ ในต่างประเทศได้

3) ลดความเสี่ยงในการประกอบธุรกิจ จากสภาวะเศรษฐกิจภายในประเทศที่ตกต่ำหรือการแข่งขันภายในประเทศที่รุนแรง ธุรกิจจะมีทางออกโดยการหาตลาดใหม่ ๆ ในต่างประเทศเพื่อรองรับสินค้าของตน อันเป็นการลดความเสี่ยงจากการมียอดขายภายในประเทศต่ำลง

4) ช่วยให้เกิดการพัฒนาด้านเทคโนโลยีและเกิดประสิทธิภาพทางการผลิต การถ่ายทอดเทคโนโลยีและวิทยาการต่าง ๆ ทำให้เกิดประสิทธิภาพในการผลิตสินค้าและบริการ ตลอดจนเกิดการขยายตลาดที่กว้างขวางขึ้น ธุรกิจได้รับประโยชน์จากการประหยัดจากขนาดการผลิต (economy of scale) ทำให้มีต้นทุนการผลิตที่ต่ำลง การดำเนินธุรกิจระหว่างประเทศเป็นการเพิ่มช่องทางการจัดจำหน่ายให้กว้างขึ้น ซึ่งจะช่วยให้ยอดขายเพิ่มขึ้น ธุรกิจสามารถผลิตสินค้าได้คราวละมาก ๆ ทำให้ต้นทุนการผลิตลดลง

**คำถามเพื่อการอภิปราย**

1. ในการบริหารงานกิจการข้ามชาติขนาดใหญ่ ท่านจะอภิปรายแนวโน้มและทิศทางการขยายตัวของ

 การค้าระหว่างประเทศที่เกิดขึ้นในโลกเกิดจากปัจจัยใด จงสรุปเป็นข้อพร้อมอภิปรายถึงเหตุผลใน

 การสนับสนุนแต่ละข้อให้ชัดเจน

2. จงอภิปรายถึงผลดีและผลเสียต่อประเทศชาติและสังคมที่เกิดจากการขยายตัวของธุรกิจและการค้า

 ระหว่างประเทศ

3. จงอภิปรายถึงอุปรรคที่ขวางกั้นมิให้การค้าระหว่างประเทศเจริญก้าวหน้าและขยายตัวว่ามีสาเหตุจาก

 ปัจจัยใดบ้าง และจะแก้ปัญหาได้อย่างไร

4. ถ้าท่านเป็นเจ้าของกิจการและ มีความประสงค์จะนำกิจการขึ้นไปสู่ความเป็นหนึ่งในโลก จากปัจจัย

 สามประการซึ่งประกอบด้วยแนวโน้มตลาดสากล (Globalization of Market) แนวโน้มของผลิตภัณฑ์

 แบบสากล (Global Good) แนวโน้มการผลิตแบบสากล (Globalization of Production) ท่านคิดว่า

 จะใช้ประโยชน์จากปัจจัยดังกล่าวให้กับการดำเนินงานได้อย่างไรบ้าง ให้อภิปรายเป็นข้อๆ และยก

 เหตุผลประกอบ

5. จงอภิปรายว่ามีแรงจูงใจใดบ้างที่ส่งผลให้เกิดการดำเนินธุรกิจระหว่างประเทศ ให้อภิปรายเป็นข้อๆ

 และยกเหตุผลประกอบ